Mjanmas mežu stāsts un “asiņainie tīkkoki” 

Šo mežu stāsts ir viena no dramatiskākajām un traģiskākajām dabas un cilvēka sadursmēm mūsdienu vēsturē. Atšķirībā no kaimiņos esošās Taizemes, kur mežu izciršanu izdevās apturēt ar stingriem likumiem, Mjanmā dabas bagātības jau desmitgadēm ilgi ir tieši pakļautas brutālu militāro diktatūru un pilsoņu kara interesēm.
Mjanmas, kas ilgu laiku bija pazīstama kā Birma, meži reiz bija slaveni kā pasaulē bagātākie un bioloģiski daudzveidīgākie tropu lapu koku meži, kuros auga vairāk nekā 75% no visas pasaules dabiskā tīkkoka audzēm.
Briti 19.gadsimtā, iekļaujot Birmu savā impērijā, ieviesa stingru zinātniskās mežsaimniecības sistēmu, kas pazīstama kā "Birmas atlases sistēma" jeb Burma Selection System. Tā noteica stingrus mežizstrādes ciklus un apjomus, lai nodrošinātu ilgtspēju, lai gan galvenais mērķis bija nodrošināt augstvērtīgu koksni britu flotei.
Pēc neatkarības iegūšanas un militārā diktatora Ne Vina nākšanas pie varas 1962.gadā, sākās "Birmas ceļš uz sociālismu". Valsts ekonomika piedzīvoja sabrukumu, un, lai iegūtu ārvalstu valūtu, militārais režīms sāka nekontrolētu, tīkkoka masveida mežizstrādi rūpnieciskos apmēros, pilnībā ignorējot iepriekšējos ilgtspējas principus par ko rūpējās angļi. Kopš tā laika Mjanma ir viena no valstīm ar augstāko mežu izzušanas tempu pasaulē.

Mežu pārvaldība kā diktatūras un kara finanšu mašīna
Mjanmā mežsaimniecība nekad nav bijusi tikai ekoloģisks vai ekonomisks jautājums – tā vienmēr ir bijusi militārās varas un militāro operāciju finansēšanas instruments. Visu mežizstrādi un koksnes eksportu juridiski kontrolē viena valsts institūcija – Mjanmas Meža industrijas uzņēmums Myanma Timber Enterprise - MTE. Šo uzņēmumu un tā peļņu tiešā veidā pārvalda armija un tai tuvu stāvošie oligarhi huntas sabiedrotie. Tāpat kā "asins dimanti" Āfrikā, Mjanmas augstvērtīgais tīkkoks starptautiski tiek dēvēts par “asins koksni”. Peļņa no koksnes eksporta nonāk tieši armijas kasē, ļaujot tai iepirkt ieročus, munīciju un aviācijas degvielu, ko izmantot uzbrukumos pret pašas valsts iedzīvotājiem.
2021. gada apvērsums un pašreizējā ekoloģiskā katastrofa
Pēc īsa un nestabila demokrātisko reformu perioda 2011–2021, kad valstī tika mēģināts ieviest eksporta ierobežojumus, 2021. gada 1. februāra militārais apvērsums un tam sekojošais brutālais pilsoņu karš izraisīja pilnīgu vides pārvaldības sabrukumu.
Lai gan ASV un Eiropas Savienība noteica bargas sankcijas pret MTE un aizliedza Mjanmas koksnes importu, Rietumu luksusa jahtu un mēbeļu ražotāji joprojām turpina iepirkt Mjanmas tīkkoku caur starpniekvalstīm vai nelegāliem kanāliem. Vairāk nekā 80% nelegālās koksnes plūst pāri sauszemes robežai uz kaimiņos esošo Ķīnu. Ķīna ir aizsargājusi savus dabas mežus, tāpēc tās milzīgo pieprasījumu pēc koksnes sedz tieši Mjanmas mežu masveida izciršana.

Jauns apdraudējums ir zelta ieguve Mjanmā. Satelītattēlu un pētnieku veiktā analīze rāda, ka kopš apvērsuma mežu izzušanu vairs neveicina tikai zāģbaļķu ciršana. Valstī, kur sabrukusi centrālā ekonomika, milzīgu uzplaukumu piedzīvo nelikumīga mazapjoma zelta ieguve un derīgo izrakteņu ieguve mežu teritorijās, kas neatgriezeniski iznīcina augsni un piesārņo upes ar dzīvsudrabu.

Etniskās cīņas un pamatiedzīvotāju tiesības
Mjanmas meži lielākoties atrodas valsts pierobežas reģionos Kačinas, Šanas, Karena un Monas štatos, kurus apdzīvo etniskās minoritātes. Šīs teritorijas jau septiņas desmitgades ir bijušas galvenais pilsoņu kara bojāejas lauks
Meži ir sadalīti fragmentos. Daļu teritoriju kontrolē Mjanmas armija, bet daļu – Etniskās bruņotās organizācijas, piemēram, Karenu Nacionālā atbrīvošanās armija vai Kačinas Neatkarības armija. Abas konfliktējošās puses vēsturiski ir izmantojušas mežizstrādi un koksnes nodokļus, lai finansētu savus karavīrus.
Pirms apvērsuma daudzas etnisko minoritāšu kopienas pašas veiksmīgi pārvaldīja savus vietējos mežus, balstoties uz paaudžu tradīcijām un ilgtspējīgu rotācijas lauksaimniecību. Līdz ar kara eskalāciju, gaisa triecieniem un masveida iedzīvotāju piespiedu pārvietošanu - vairāk nekā 3,5 miljoni cilvēku ir kļuvuši par bēgļiem, šīs vietējās aizsardzības sistēmas ir iznīcinātas. Bēgļu nometnes un pārvietotie cilvēki, lai izdzīvotu, bieži ir spiesti izmantot tuvējos mežus malkai un iztikai. Jebkura vēršanās pret nelegālo mežizstrādi Mjanmā ir dzīvībai bīstama. Vietējie žurnālisti, vides aktīvisti un mežu inspektori, kas mēģina dokumentēt nelegālās kravas uz Ķīnu, tiek arestēti, spīdzināti vai nogalināti gan no armijas, gan no bruņoto grupējumu un organizētās noziedzības sindikātu puses.
Kamēr Taizeme ir pārgājusi uz jaunu posmu ar stingru dabas aizsardzību, Mjanma šobrīd piedzīvo mežu pārvaldības pilnīgu sabrukumu. Mežs šeit joprojām ir kara laupījums. Kamēr valstī valdīs militārā diktatūra un turpināsies pilsoņu karš, tīkkoka un citu vērtīgo sugu meži tiks nežēlīgi ekspluatēti kā ātras peļņas avots, atstājot smagas, ilgtermiņa sekas visam Dienvidaustrumāzijas reģionam.

"Asins tīkkoka" nelegālie ceļi un shēmas 
Mjanmas tīkkoks  ir unikāls ar savu dabisko eļļu saturu un blīvumu, kas padara to par visizturīgāko un pieprasītāko materiālu pasaulē luksusa jahtu klāju un ekskluzīvu mēbeļu ražošanai. Lai gan Eiropas Savienība jau 2013. gadā ar ES Kokmateriālu regulu – EUTR - un vēlāk ar bargām sankcijām pēc 2021. gada apvērsuma pilnībā aizliedza Mjanmas koksnes importu, Eiropas jahtu būvētavas joprojām atrod veidus, kā šo koksni iegūt, izmantojot sarežģītas "atmazgāšanas" shēmas.
Tā kā tiešs imports no valsts uzņēmuma Myanma Timber Enterprise MTE Eiropā ir krimināli sodāms, koksne vispirms tiek nelegāli vai puslegāli izvesta uz tādām valstīm kā Taizeme, Malaizija, Indonēzija vai Vjetnama. Tur vietējie korumpētie uzņēmumi sajauc Mjanmas koksni ar vietējo plantāciju materiāliem un izsniedz jaunus izcelsmes sertifikātus, uzdodot Mjanmas tīkkoku par, piemēram, "Malaizijas izcelsmes" preci.

Vides organizācijas Environmental Investigation Agency - EIA pētījumi rāda, kā atsevišķi koksnes tirgotāji Itālijā un Vācijā turpināja importēt neapstrādātus baļķus, izmantojot robus vietējā muitas kontrolē. Viņi apgalvoja, ka koksne iepirkta pirms sankciju stāšanās spēkā vai ka nav iespējams precīzi pierādīt tās saistību ar Mjanmas huntu. No šīm noliktavām koksne nonāk Itālijas, Vācijas un Nīderlandes luksusa kuģu būvētavās, lai taptu par klājiem multimiljonāru superjahtām.

Kā starptautiskā sabiedrība redz noziegumus no ārpuses
Tā kā Mjanmā plosās pilsoņu karš un neatkarīgiem žurnālistiem vai starptautiskajiem novērotājiem fiziski piekļūt pierobežas mežiem ir neiespējami vai dzīvībai bīstami, galvenais instruments mežu iznīcināšanas dokumentēšanai ir kļuvusi satelītnovērošana. Organizācijas kā Global Forest Watch un EIA izmanto augstas izšķirtspējas satelītattēlus un mākslīgā intelekta algoritmus, lai apietu huntas informācijas blokādi.
Satelīti fiksē pēkšņas izmaiņas meža vainagā. Kad džungļu vidū parādās jauni, nelegāli ceļi un smagās tehnikas sliedes, sistēma automātiski izsūta brīdinājumus. Tas ļauj pētniekiem precīzi redzēt, kurās tieši etnisko minoritāšu teritorijās hunta vai tai pietuvinātie grupējumi veic masveida koku gāšanu.
Satelīti palīdzēja fiksēt jaunu tendenci pēc 2021. gada apvērsuma – nelegālo hidraulisko zelta ieguvi upju baseinos Kačinas štatā. Attēlos skaidri redzams, kā zaļie džungļi pārvēršas par dubļainiem tuksnešiem un kā upēs ieplūst toksiski sedimenti, piemēram, dzīvsudrabs.

Starptautiskie analītiķi salīdzina satelītattēlos redzamos baļķu uzkrāšanas laukumus pie Ķīnas robežas ar oficiālajiem Ķīnas muitas datiem. Ja Ķīna ziņo par "nulles importu" no Mjanmas, bet satelīti fiksē tūkstošiem smago automašīnu, kas šķērso robežu ar baļķu kravām, tas kalpo kā neapgāžams pierādījums starptautiskajās tiesās un sankciju sarakstu papildināšanai
.
Ķīnas centieni Mjanmas mežos
Ķīnas ietekme Mjanmas mežos un ekonomikā ir tik milzīga, ka daudzi analītiķi Mjanmas pierobežu faktiski uzskata par Ķīnas resursu koloniju. Ķīna pati savā valstī ir ieviesusi ļoti stingrus dabas mežizstrādes aizliegumus, lai aizsargātu savu ekoloģiju, taču tās milzīgā rūpniecība un būvniecība pieprasa koksni, ko tā bez sirdsapziņas pārmetumiem “sūknē” ārā no Mjanmas.
Liela daļa vērtīgo tīkkoka un sarkankoka mežu atrodas Kačinas un Šanas štatos, kurus kontrolē nevis centrālā valdība, bet gan dažādas Etniskās bruņotās organizācijas vai huntai lojāli paramilitāri grupējumi. Ķīnas koksnes magnāti slēdz tiešus darījumus ar šiem bruņotajiem grupējumiem, maksājot tiem skaidrā naudā vai piegādājot ieročus un degvielu apmaiņā pret tiesībām nocirst veselus mežu masīvus. Robežkontroles punktos Mjanmas pusē likumi nedarbojas, un kravas netraucēti ieplūst Junaņas provincē Ķīnā.

Kopš 2021. gada apvērsuma Mjanmas militārā hunta ir politiski un ekonomiski izolēta no Rietumiem, padarot to pilnībā atkarīgu no Pekinas. Ķīna izmanto šo situāciju, lai legāli un nelegāli pārņemtu kontroli pār Mjanmas infrastruktūru un dabas resursiem. Ķīnas valsts uzņēmumi spiež huntu parakstīt ilgtermiņa koncesiju līgumus, kas dod Ķīnai ekskluzīvas tiesības ne tikai uz mežizstrādi, bet arī uz hidroelektrostaciju būvniecību, mežu teritoriju appludināšanu un retzemju metālu ieguvi.

Papildus dabisko mežu izciršanai, Ķīnas uzņēmumi masveidā uzpērk vai ar varu atņem zemi vietējiem Mjanmas zemniekiem, lai izstrādātu vietējos tropu mežus un to vietā iestādītu milzīgas banānu un kaučuka koku plantācijas. Šajās plantācijās tiek nekontrolēti izmantoti Ķīnā ražoti un Eiropā aizliegti toksiski pesticīdi un mēslojums, kas pilnībā saindē vietējo augsni un gruntsūdeņus, padarot zemi neatgriezeniski nederīgu jebkam citam.
Mjanmas mežu traģēdija slēpjas apstāklī, ka tie ir kļuvuši par divu milzīgu spēku upuri - no vienas puses, vietējā militārā hunta tos izmanto, lai nopirktu ieročus un munīciju savai izdzīvošanai, bet no otras puses – Ķīnas ekonomiskā mašīna mežus patērē, lai “barotu” savu globālo eksportu, kamēr Rietumu multimiljonāri turpina meklēt ceļus, kā šos aizliegtos resursus iegādāties.

